b'\n_START_ARTICLE_\nMile Novakovi\xc4\x87\n_START_SECTION_\n\xc5\xbdivotopis\n_START_PARAGRAPH_\nMile Novakovi\xc4\x87 rodio se je 29. travnja 1950. u selu Kirinu blizu Vrginmosta. Osnovnu \xc5\xa1kolu zavr\xc5\xa1io je 1964. godine, gimnaziju 1968., a Vojnu akademiju JNA, smjer pje\xc5\xa1a\xc5\xa1tva, odli\xc4\x8dnim uspjehom 1972. godine. Nakon Akademije, Novakovi\xc4\x87 je pro\xc5\xa1ao i vi\xc5\xa1e vojnih smjerova: 1978. Vi\xc5\xa1i smjer vojne policije, 1983. Zapovjedno-sto\xc5\xbeernu akademiju kopnene vojske i to sve sa odli\xc4\x8dnim uspjehom. Studirao je i u Ratnoj \xc5\xa1koli, ali je \xc5\xa1kolovanje prekinuo zbog raspada SFRJ i rata protiv Hrvatske._NEWLINE_\xc4\x8cin pukovnika dobija izvanredno, tijekom rata 1992. godine u sastavu JNA. U sastavu Srpske Vojske Krajine 1992. godine dobio je \xc4\x8din general-bojnika, a isti \xc4\x8din u Vojsci Jugoslavije 1993. godine. Kona\xc4\x8dno, \xc4\x8din general-potpukovnika stekao je izvanredno 1994. godine. 28. sije\xc4\x8dnja 1993. naredio je miniranje i ru\xc5\xa1enje brane Peru\xc4\x87a._NEWLINE_\xc5\xbdupanijski sud u \xc5\xa0ibeniku u velja\xc4\x8di 1995. godine osudio je u odsutnosti Novakovi\xc4\x87a, zajedno s Goranom Had\xc5\xbei\xc4\x87em, \xc4\x90or\xc4\x91em Bjegovi\xc4\x87em i Kostom Novakovi\xc4\x87em, na kazne od po 20 godina za svakoga, zbog zlo\xc4\x8dina protiv \xc4\x8dovje\xc4\x8dnosti, ratnog zlo\xc4\x8dina protiv civila i uni\xc5\xa1tavanja kulturnih i povijesnih spomenika prilikom granatiranja \xc5\xa0ibenika i okolnih mjesta. Unato\xc4\x8d presudi, Novakovi\xc4\x87 je bijegom u Srbiju bio nedostupan hrvatskom pravosu\xc4\x91u. Umro je 14. rujna 2015. u dobi od 65 godina. Predvi\xc4\x91eno je da bude pokopan u srijemskom mjestu Surduku, a nadnevak sprovoda nije priop\xc4\x87en.'